google/wiki40b huggingface dataset:
Svensk mesterskap i friidrett 2018

Svensk mesterskap i friidrett 2018 ble arrangert fra 24. til 26. august 2018, i Eskilstuna. Arrangør var Eskilstuna Friidrottsallians.
Euklids Elementer

Bok 1 - 4: Plangeometri

De første bøkene omhandler mye av hva som var kjent fra Pythagoras og hans elever, blant annet Pythagoras’ læresetning. Videre bevises Thales' teorem og mange egenskaper ved sirkler.  Fra betraktninger rundt korder og tangenter, utledes det som i dag kalles potensen til et punkt. I fjerde bok diskuteres egenskaper ved mangekanter.

Bok 5 - 10: Tallteori

Selv om Elementene hovedsakelig omhandler geometri, behandles her også tallteori, brøker og proporsjoner. I syvende bok viser Euklid at antall primtall er uendelig. Her utvikles også hans algoritme for å beregne største felles divisor  for to heltall. Videre omtales perfekte tall og hvordan disse kan finnes. Også geometriske rekker og deres summasjon blir omhandlet. I den tiende boken diskuteres inkommensurable størrelser, og det blir vist at √2 er et irrasjonalt tall.

Bok 11 - 13: Romgeometri

I de tre siste bøkene omtales linjer, vinkler og plan i rommet. Dette benyttes til å utlede egenskaper ved parallellepiped, sylindre og kjegler. Euklid viser at volumet til en kjegle er en tredjedel av volumet til den tilsvarende sylinderen, mens volumet til en kule øker med tredje potens av radius. Dette avsluttes i
den trettende boken med omtale av de platonske legemene, og han beviser at det bare kan være fem slike. Han beregner til slutt deres sidekanter.

Parallelle linjer

Det ble tidlig klart at Euklids aksiomer ikke kunne være absolutte sannheter. Spesielt det femte aksiomet var omstidt. Mange mente at det måtte kunne utledes fra de fire første og derfor ikke var å betrakte som et fundamentalt aksiom. De første 28 teoremene som Euklid beviste, var også uavhengig av dette. Euklid selv hadde forgjeves forsøkt å bevise det. Man kunne derfor tenke seg geometrier hvor dette ikke lenger behøvdes. En slik geometri fikk etterhvert navnet nøytral geometri eller absolutt geometri. På midten av 1800-tallet viste Bolyai og Lobatjevskij at dette leder til hyperbolsk geometri.
Linjer i planet som ikke skjærer hverandre, var av Euklid definert å være parallelle. Det femte aksiomet angår derfor eksistensen av slike parallelle linjer og har derfor fått navnet parallellaksiomet. Antas det å holde, er det ekvivalent med at summen av vinklene i en trekant er lik to rette vinkler. Det er ensbetydende med at to linjer er parallelle når de har konstant avstand til hverandre eller andre, ekvivalente formuleringer.
Kanskje den beste formuleringen av dette aksiomet ble gitt av den skotske matematikeren John Playfair. Han definert euklidsk geometri ved at gjennom et punkt utenfor en rett linje, er det kun én parallell linje. På midten av 1800-tallet ble det klart at dette åpnet opp for ikke-euklidske geometrier hvor det ikke finnes noen parallelle linjer eller mer enn én gjennom et slikt punkt. I det første tilfellet snakker man da om sfærisk geometri, mens i det siste tilfellet har man hyperbolsk geometri. Denne nye innsikten førte til en rik oppblomstring av geometri og moderne matematikk.
Strikkediagram

Et strikkediagram er visualisering av et mønster som brukes i et strikket objekt. Et diagram beskriver et strikkemønster i en strikkeoppskrift, og kan sammenlignes med et broderimønster. Det er som regel i form av et rutemønster, der en maske, et kast eller en felling tilsvarer en rute. Slike diagrammer finnes i oppskrifter for plagg, duker eller andre strikkede objekt.
For strikkede plagg gjelder det i regelen, om ikke annet er angitt, at en følger diagrammet nedenfra og opp. En linje kan da tilsvare en omgang i rundstrikk eller en pinne når objektet strikkes frem og tilbake. Forskjellige farger eller typer masker markeres med forskjellige symboler i diagrammet. For duker vil dette være annerledes, der er som oftest omgangene (kan også kalles pinnene) nummererte, og de begynner på linjen med færrest masker. Uansett bør beskrivelsen av objektet som skal strikkes leses nøye, siden det i tillegg til en tegnforklaring ofte er angitt hvordan diagrammene skal forstås.
Dima

Utseende

Middelsstore (5 – 20 millimeter), litt brede, mørke smellere. Hodet er kort og bredt, med små fasettøyne, hos noen arter er disse rundet utstående. Antennene er 11-leddete, vanligvis ganske lange, ofte sagtakkede eller kamformede. Ofte er antennene lengre og mer forgrenede hos hannene enn hos hunnene. Brystskjoldet (pronotum) er rundet. Sidekantene er tydelig markerte, og bakhjørnene er mer eller mindre tilbaketrukket. Dekkvingene er litt rundede, vanligvis omtrent så brede som brystskjoldet, som oftest med tydelige lengdestriper. 
Larvene er sylindriske, glatte med en voksaktige overflate og spredte hår, gjerne rød- eller gulaktige. Hodet er noe flatt med fremoverstrakte kjever. Det bakerste leddet har vanligvis et par kraftige utvekster av varierende form. Beina er ganske korte.

Levevis

Smellernes larver lever i jorda eller i død ved. Hva de spiser kan variere – noen arter synes å være hovedsakelig planteetere, og enkelte kan være brysomme skadedyr, andre er rovdyr. Mange arter bruker flere år på larveutviklingen. Artene i denne slekten kan ikke fly.

Utbredelse

Slekten er utbredt i Europa og Asia med særlig mange (37) arter på Balkan.
Fabel

Historie

Fra oldtiden er grekeren Aisopos, som på norsk kalles Æsop eller Esop, kjent for sine dyrefabler. Tilsvarende er også det indiske verket Panchatantra. Dramatikeren og filosofen Epicharmus av Kos og Phormis er etter sigende en av de første vi kjenner til som skapte komiske fabler. 
Mange fabler har en konklusjon hvor innholdet oppsummeres i det som kalles for fabelens moral. Fabel kan være satt i vers (bunden form), men er oftest satt i prosa (ubunden form). I et nedsettende perspektiv er fabelen en bevisst oppdiktet eller opplagt urimelig fortelling.

Andre betydninger

Fabel kan i litteraturteoretiske sammenhenger bety fortellingens plott. Dette kan spores tilbake til Aristoteles, som benytter dette begrepet når han i Poetikken, kapittel 4, sier «Etterligningen av handlingen heter fabelen (mythos); med fabel (mythos) mener jeg sammenføyningen av begivenhetene i tragedien.»
Fabel kan også i annen språkbruk bli forlenget til å inkludere mystiske eller legendariske elementer. Ordet «fabelaktig» betyr bokstavelig «det som angår fabelen», skjønt i de siste århundrene har ordet blitt synonymt med fantastisk (i betydningen ikke til å tro på), men den litterære konteksten henger fortsatt ved: En forfatter av fabler kan bli kalt for en fabulist. En som fabulerer er en som dikter opp, fritt og uhemmet, en fantasifull, overraskende fortelling. 
Den samme opprinnelse har det franske ordet fabliaux som betegner en middelaldersk fortelling på vers med et humoristisk eller satirisk preg. Hovedfiguren kunne være Reven Reynard, en figur som er en luring, en ‘trickster’. Fortellingen kunne gjerne ha en undertekst som sto i mild opposisjon til samfunnets strenge føydale orden.
Tomaskristne

Knanayakristne

Om lag 300 000 av de tomaskristne omtaler seg selv som knanayakristne. De utgjør en streng endogam delgruppering av de tomaskristne og stammer fra kaldeisk-kristne jøder. De knanayakristne fordeler seg over den syro-malabariske og den syrisk-ortodokse kirken. Innenfor disse kirkenes hierarki har de sine egne bispedømmer: Kottayam erkeeparki (syro-malabarisk) og Chingavanam erkebispedømme (syrisk-ortodoks).
Børshandlet fond

Et børshandlet fond (engelsk: exchange-traded fund eller ETF) er et verdipapirfond som omsettes direkte på en børs i motsetning til vanlige verdipapirfond som omsettes gjennom et forvaltningsselskap eller en distributør. Børshandlede fond omsettes løpende i børsens åpningstid.
Børshandlede fond er nesten utelukkende passivt forvaltede indeksfond.
Eielson Air Force Base

Eielson Air Force Base er en av det amerikanske flyvåpenets flystasjoner, og ligger ved Fairbanks i Alaska. Flystasjonen er base for 354th Fighter Wing som flyr F-16 Fighting Falcon og A-10 Thunderbolt II.
Flystasjonen er oppkalt etter Carl Benjamin Eielson.
Paul Liang Jiansen

Paul Liang Jiansen (født 6. mai 1964) er katolsk biskop av Jiangmen.

Liv og virke

Paul Liang Jiansen ble døpt i 1985. Han studerte ved presteseminaret i Wuhan og ble presteviet i 1991. Fra år 2000 var han generalvikar i bispedømmet Jiangmen. I november 2009 ble han etter overenskomst mellom den kinesiske katolske patriotiske forening og pave Benedikt XVI utnevnt til biskop av Jiangmen i provinsen Guangdong. Dette bispedømmet hadde da vært uten biskop siden 2007.
Paul Liang Jiansen ble bispeviet 30. mars 2011 i katedralen i Jiangmen av erkebiskop Joseph Gan Junqiu.
Danmarks industrielle Etablissementer

Danmarks industrielle Etablissementer i Billeder med Tekst. En Bog for den samlede Industri, dens Udøvere, Befordrere og Venner 1-3 er et bokverk om danske industrivirksomheter.  Første bind ble gitt ut av N. Malmgren i 1887. Etter hans død ga enken ut bind 2–3 i 1888–89. 
Verket beskriver og illustrerer 107 danske fabrikker slik de så ut  ca. 1888 og er dermed en verdifull industrihistorisk kilde.
Tegningene ble utført av kunstnerne J.L. Ridter og Johan Thorsøe og trykket hos Chr. Catos Etablissement.
Kilemekanisme

Kanoner

Når kammeret skal lades føres kilen til siden med hånd- eller maskinkraft, og et prosjektil og ladningshylse, eller en patron føres inn. Hylsen slår mot utkastere som sitter på begge sider av kammeret, og dette frigjør en sperre slik at kilen lukkes. Etter skuddet åpnes kilemekanismen igjen, ofte ved hjelp av rekylkraften. Mekanismen er konstruert slik at kilen presser utkasterne bakover når den glir til sides, slik at den tomme patronhylsen kastes ut.
De første kanonene med kilemekanismen ble konstruert på 1800 tallet.

Geværer

En rekke bakladere fra midten av 1800-tallet var konstruert med kilemekanisme, inkludert den britiske Martini-Henry, M1872 Mylonas, Sharps rifle, Farquharson rifle, 1890 Stevens, Sharps-Borchardt Modell 1878, Winchester Modell 1885, Browning M78 og Ruger No. 1. De fleste mekanismene av denne typen var umulig å bygge om til repetervåpen, og ble faset ut til fordel for boltmekanismer som tillot lading fra et magasin. Enkeltskuddsgeværer med kilemekanisme lages fortsatt til jaktbruk og enkelte typer blinkskyting.
Kilemekansimene er nært beslektet med Peabody-mekanismene i Martini-Henry riflen (svært lik, men ikke identisk med den til Martini-Henry), Ballard-mekanismen, eller mekanismen i den norske Krag-Petersson. Sistnevnte er en repeterrifle, skjønt den bruker en hengslet kile, i motsetning til de fleste andre som har rene fallblokker.
Sag panir

Sag panir (hindi साग पनीर [sāg panīr]) er en nordindisk matrett som består av panir (usaltet ferskost), spinat og andre grønne blad (som bukkehornkløver eller sennepsblad) i karrisaus. Saag panir kan også inneholde spinat som eneste grønne bladtype, men blir da ofte mer presist kalt palak panir.
Samfunnsøkonom

En samfunnsøkonom er en person med eksamen av høyere grad (for eksempel mastergrad, hovedfag eller embedseksamen) i samfunnsøkonomi. Tidligere var betegnelsen sosialøkonom vanlig i Norge (faget ble kalt sosialøkonomi ved norske universiteter frem til 2000). En samfunnsøkonom/sosialøkonom kan også bare kalles økonom, men dette er imidlertid et ord som også brukes i en del andre sammenhenger.
På engelsk kalles en samfunnsøkonom economist, og dette ordet brukes kun om samfunnsøkonomer.
Clifford Bay

Clifford Bay er en bukt i Marlboroughregionen på Sørøya på New Zealand. Den ligger mellom Cloudy Bay i nordvest og Cape Campbell. 
Siden 1920-årene ar det vært flere forslag for å flytte havneterminalen og fergeleiet fra Picton til Clifford Bay. Disse planene har aldri blitt utført, først og fremst på grunn av kostnadsnivået. I mai 2011 ble planene gjennopptatt med en blanding av offentlige og private midler. En havneterminal og fergeleie ved Clifford Bay vil redusere seilingstiden fra Wellington på Nordøya over Cooksundet. Det vil også gjøre at høyhastighetsferger kan gå med større fart enn det som er tillatt i det utsatte Marlborough Sounds.
Manytsj

Manytsj (russisk: Маныч) er ei elv i Rostov oblast, republikken Kalmykia og Stavropol kraj i Russland. Den er ei venstre sideelv til Don, og er 219 kilometer lang, med et nedbørfelt på 35 400 km².
Elva ligger i Manytsjsenkningen, som er oppkalt etter elva og som ofte ses på som grensen mellom Europa og Asia. Hovedelva Manytsj anses vanligvis å begynne i Manytsj-Gudilosjøen. Den renner derfra mot nordvest, passerer byen Proletarsk, og munner ut i Don ved Manytsjskaja, øst for byen Rostov-na-Donu. Ifølge andre kilder regnes imidlertid starten på Manytsj-elva fra stedet hvor tilløpselva Kalaus munner ut i Manytsjsenkningen og deler seg i en bifurkasjon, i Vestre Manytsj som renner mot nordvest og munner ut i Manytsj-Gudilosjøen, og Østre Manytsj som renner mot sørøst, og som ved høy vannføring munner ut i elva Kuma som renner til Det kaspiske hav. Regnet fra Kalaus' munning er Manytsj 420 km lang.
Gjennom Nevinnomyssk-kanalen og Jegorlyk i blir vann fra elva Kuban ledet inn i Manytsj. For øvrig kommer mesteparten av vannføringen i Manytsj fra snøsmelting. Vannet fra elva brukes til irrigasjon i svært stor utstrekning.
Før byggingen av reservoarer som Proletarsk-, Ust-Manytsj- og Veselyj-reservoarene i Manytsjsenkningen, og reguleringen av Don gjennom det 2700 km² store Tsimljansk-reservoaret, kunne Manytsj skifte løp flere ganger i løpet av året. Ved sterkt regnfall i Kaukasus rant vannet fra Kalaus østover mot Det kaspiske hav, og ved høy vannføring i Don kunne vannet herfra bli presset opp til 100 kilometer oppover Manytsjsenkningen.
Pakten

Handling

Fire eldre leger (en døende nordmann, en svenske og to amerikanere) er på vei til sitt gamle studiested i Heidelberg, der det befinner seg en forseglet pakke fra 1937. Pakken inneholder en pakt som ble inngått av de unge legestudentene og avtalen var at når en av dem var døende skulle hans ønske oppfylles. Den døendes ønske er å se igjen sin store kjærlighet: Marianne Kemp. Men i jakten på Marianne strømmer fortrengte minner og løgner omkring nazi-tiden seg på, og visse personer ønsker ikke at sannheten skal komme frem. Det i utgangspunkte enkle ønsket til den døende skal vise seg å romme svik og skyld, død og kjærlighet. Samt et blodferskt, lite krimdrama.
Filmen begynner med slutten, og historien blir fortalt av den avdøde Berner i et tilbakeblikk.

Om filmen

Pakten var Leidulv Risans tredje spillefilm som regissør. Han hadde tidligere regissert Etter Rubicon fra 1987 og Krigerens hjerte fra 1992. Det var på forhånd knyttet stor spenning til filmen.
Tyskland og Danmark var også involvert i produksjonen.

Kritikerne

Pakten fikk forholdsvis dårlige kritikker av de toneangivende aviser i Norge. VG gav den terningkast 2 og skrev blant annet: «Sant å si har den ingen rytme overhodet. Ingen musikalitet, ingen dirrende tone for publikummeren å seile på fra en scene til neste, en situasjon til en annen». Dagbladet og Aftenposten gav den middels bra omtale, mens Bergens Tidende var negative og kalte den for «Geriatrisk såpeopera».
Mystroceros macleayi

Utseende

Middelsstore (ca. 15-25 millimeter), avlange, svært blankt metallskinnende gullbasser. Hanne har to fremoverrettede horn på hodet. Kroppen er svært blankt metallisk grønn eller grønnblå med to svarte tverrbånd. Pronotum har en stor, svart flekk i midten.

Utbredelse

Arten er utbredt i Indonesia og Malaysia.
Challengerdypet

Challengerdypet er det dypeste kjente stedet i verdenshavene, med en dybde på omtrent 11 000 meter. Den eksakte dybden er ukjent. Dypet er lokalisert ved Marianene ved sørenden av Marianergropen. Nærmeste fastland er Fais-øya (en av de ytterste øyene til Yap) 289 km i sørvest og Guam 306 km i nordøst. Punktet er navngitt etter det britiske Royal Navy-skipet HMS «Challenger», som først målte dybden her på sin ekspedisjon fra 1872 til 1876.
Kun fire dykk til dypet har vært gjennomført; Trieste i 1960, Kaikō i 1995, Nereus i 2009 og Cameron i 2012.
Knute Rockne, All American

Innspillingsfakta

Innspillingen begynte 2. april 1940. Filmen ble spilt inn på location i University of Notre Dame ved South Bend i Indiana.

Fakta om filmen

Arbeidstitlene til denne filmen var All American, The Spirit of Knute Rockne, The Story of Knute Rockne, The Fighting Irish, Laughing Irish Hearts og The Life of Knute Rockne.
I rulleteksten i begynnelsen står følgende skrevet: «Basert på Mrs. Rocknes private papirer og beretninger til Rocknes kollegaer og venner».
Ifølge en anmeldelse i Variety var footballtrenerne Howard Jones, Glenn «Pop» Warner, Alonzo Stagg og William Spaulding (som spilte seg selv i filmen) venner av Rockne. 
The Hollywood Reporter meddelte i en artikkel at John Payne opprinnelig ble vurdert til å spille hovedrollen.
William K. Howard startet som filmens regissør, men ble erstattet av Lloyd Bacon på grunn av meningsforskjeller med Warner Bros. om treatmentet av historien. Nyere kilder antydet at disse forskjellene var sentrert rundt en dødsscene, hvor Howard ønsket at Rockne skulle konvertere til katolisismen.
Replikken «Vinn kun én for Gipper», som blir sagt av Ronald Reagan i rollen som George Gipp, ble hans varemerke og han nevnte den ofte i løpet av sin tid som president.

Handling

I 1892 forlater Lars Knutson Rockne, hustruen Martha og sønnen Knut hjemstedet Voss for å søke et bedre liv i USA. Familien slår seg ned i Chicago hvor vesle Knut blir fascinert av football. Flere år senere har gutten blitt til mann. Knute har spart sammen tiltrekkelig med penger til å bli innskrevet av University of Notre Dame. Der utmerker han seg i kjemi og fotball. Knute utvikler - sammen med sin romkamerat Gus Dorais - den berømte footballstrategien med fremoverpasninger. Universitetslaget beseirer hærens lag. Knute forblir på Notre Dame etter at han har avlagt eksamen. Han underviser i kjemi og arbeider som footballtrener for å tjene nok penger til å gifte seg med kjæresten Bonnie Skiles. Etter tre år bestemmer Knute seg for å slutte i undervisningsjobben og gjøre trening til sitt levebrød. 
Det legendariske Notre Dame-laget blir til når Knute oppdager sin half-back i førsteårsstudenten George Gipp, men han dør av en alvorlig sykdom. Etter Gipps død revolusjonerer Knute footballen med omrokkeringer i det offensive bakfeltet til sine «Four Horsemen», noe som bringer enda mer heder til universitetet.  Knute blir senere forkrøplet av årebetennelse og blir tvunget til å arbeide fra rullestolen. Han mister til slutt livet i en flyulykke.
Seattle Pacific University

Seattle Pacific University er et religiøst universitet lokalisert i Seattle, Washington, USA. Det ble grunnlagt i 1891.
Det var i alt 3 830 studenter og 364 vitenskapelig ansatte her i 2006, og skolepengene dette året var US$ 23 391 for alle studenter. Det gis eksamener opptil doktorgrad (Ph.D).
Solheim Cup 2007

Solheim Cup 2007 ble spilt på Halmstad GK i Sverige 14.–16. september 2007. Det var tiende gang golfturneringen ble arrangert siden den ble startet i 1990. Helen Alfredsson var kaptein og Marie-Laure de Lorenzi visekaptein for det europeiske laget, mens Betsy King og visekaptein Beth Daniel ledet det amerikanske laget. USA var tittelforsvarer etter at de vant 15½–12½ i 2005.

Europa

Både Helen Alfredsson og visekaptein Marie-Laure de Lorenzi er gamle Solheim Cup-ringrever, og begge var med i den første Solheim Cup i 1990. Alfredsson spilte sin siste SC-match i 2002, mens de Lorenzi ikke har vært på laget siden 1998.
I løpet av sine 7 Solheim Cup gikk Alfredsson totalt 24 matcher, hvorav 10 seire, 13 tap og en delt match. I de fleste matchene var hun parret med Lotta Neumann, men gikk også 4 matcher sammen med årets visekaptein.
Det var sammen med årets kaptein at Suzann Pettersen fikk sin Solheim Cup-debut 2002. De var parret sammen i den første foursome-matchen, som de vant.

USA

Betsy King og visekaptein Beth Daniel var også med i 1990. Dengang var formatet annerledes, med bare 2 matcher i tillegg til singelmatchene. Sammen knuste de først årets europeiske visekaptein Marie-Laure De Lorenzi og Trish Johnson 5&4, før de tok seg av Laura Davies og Alison Nicholas, et annet av Solheim Cup-historiens store radarpar. Deretter tapte de den første matchen de spilte i SC 1992, og dermed var det slutt på samarbeidet.
King spilte sin siste Solheim Cup-match i 1998, mens Daniel har vært med hele veien til og med 2005, med unntak av nettopp 1998.

Matchene

Resultatene fra alle matchene i turneringen, med vinneren uthevet med fet skrift. Ved deling av match går et halvt poeng til hvert av lagene. For mer informasjon om spilleformen, se hovedartikkelen om Solheim Cup.
7. divisjon fotball for menn 2014

Buskerud Fotballkrets

¹ Graabein trakk laget i løpet av sesongen.
Fugløykalven fyr

Historie og teknisk utforming

Fyrstasjonen ble opprettet i 1916 og har vært i drift siden. Stasjonen var bemannet fram til 2003. Selve fyrbygningen er et åttekantet betongtårn av samme type som Sula fyrstasjon i Sør-Trøndelag. Tårnet er 8,5 m høyt og rager 42 moh. Fyret lyser 17,4 nautiske mil utover havet. 
Linseapparatet er skjermet med 19 sektorer i sitt lysmønster, som båter kan navigere etter. Ingen andre fyr i Norge har flere sektorer. Fugløykalven fyr er det mest strategisk plasserte fyret i hele regionen, det er innseilingsfyret fra nord til Norge og er viktig med tanke på supertankertrafikken, spesielt på grunn av det urene farvannet i omgivelsene.
I tillegg til fyrtårnet, består fyrstasjonen av et bolighus og uthus som til sammen utgjør et tett, lite anlegg rundt en innebygget gårdsplass med høye gjerder. Taubane og sti fører ned til landing og naust. Fugløykalven fyrstasjon er regnet som en av landets mest isolerte stasjoner, med 20 km over åpent hav til nærmeste fastbode sted. I tillegg har fyret usikre landingsforhold på grunn av sterk havsjø, derfor ble det opprinnelig bestemt at betjeningen skulle oppholde seg minst seks måneder av gangen ute på fyret. Fram til 1985 ble personalet på fyret transportert til og fra med skøyte, etter dette ble det opprettet helikopterrute hit.
I tillegg til det rent fyrtekniske arbeidet på stasjonen, har fyrpersonalet gjennom årene utført mange andre viktige oppgaver. Fyret har vært stasjon for meteorologiske observasjoner og fyrpersonalet har hatt tilsynsoppgaver av den fredete Nord-Fugløya for fylkesmannens miljøvernavdeling. Fra fyret har det også blitt drevet en kontinuerlig opplysningsvirksomhet for fiskere som ringte for å få værrapporter fra dette værharde området.
Fugløykalven fyrstasjon ble automatisert og avfolket 2003. Hele holmen og alle bygningene er i dag fredet etter lov om kulturminner. 
I 2004 laget Erik Smith-Meyer en kortfilm med avfolkinga av Fugløykalven fyrstasjon som tema.
Ada County

Historie

Fylket ble grunnlagt 22. desember 1864 og har fått sitt navn etter Ada Riggs som var det første barnet som ble født av nybyggere i området.
Åbyfjorden

Åbyfjorden er en liten fjord i Bamble kommune i Telemark. Den er ca. 3 km lang, og munner ut sørvest i den større Rognsfjorden som ligger ytterst i Langesundsbukta. Åbyfjorden strekker seg inn til Åbyelva ved Åby, og den største øya i denne lille fjorden er Skokleøya.
Ytterst nord i fjorden ligger et av Norsk Hydros største hytteområder; «Hydrostranda».
Moské

En moské eller moske (arabisk مسجد masġid) er et muslimsk sakralbygg for bønn og koranstudium. Sentrale elementer i en moské er mihrab (en nisje i veggen som vender mot Mekka), minbar (en trappelignende plattform i nærheten av mihrab der den religiøse lederen leder gudstjenester og forretter prekener), dikka (en opphøyd plattform nær bakveggen der legfolk leder gudstjenester fra) og kursi (en lesepult nært dikkaen der Koranen blir lest fra). Tårnene på en moské, der imamen roper ut bønneropet, kalles en minaret. Moskéer er ofte dekorert med kalligrafi, grunnet islams forbud mot å avbilde mennesker.